РЕШЕНИЕ НА КОМИСИЯТА
от 19 януари 2012 година
за изискване от държавите-членки да забранят пускането на пазара на прикачни устройства за рязане от типа на раздробителите, предназначени за преносими, ръчноуправлявани машини за рязане на храсти
(нотифицирано под номер C(2011) 9772)
(текст от значение за ЕИП)
(2012/32/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/42/ЕО на Европейския парламент и на Съвета от 17 май 2006 г. относно машините и за изменение на Директива 95/16/ЕО (1), и по-специално член 9 от нея,
като има предвид, че:
(1)
Машините за косене на трева и машините за рязане на храсти са преносими, ръчноуправлявани градински и горски машини, използвани за косене на трева и плевели, за рязане на храсти, малки дръвчета и подобни растителни видове. Окомплектованата машина за косене на трева или машина за рязане на храсти включва силова глава, предавателен вал, прикачно устройство и предпазен кожух. Много машини, задвижвани от двигател с вътрешно горене, са машини с двойно предназначение, които могат да се използват за косене на трева и плевели или за рязане на храсти и малки дръвчета в зависимост от монтираното устройство за рязане.
(2)
През септември 2008 г. шведските органи информираха органите на другите държави-членки и Комисията, че няколко прикачни устройства за рязане от типа на раздробителите, предназначени за машини за рязане на храсти и състоящи се от две или повече метални части, като вериги, ножове или четки, свързани към въртяща се глава, са били пуснати на пазара от производители, различни от производителите на оригиналните машини за рязане на храсти. Шведските органи счетоха, че тези прикачни устройства за рязане от типа на раздробителите са опасни.
(3)
През май 2010 г. органите на Обединеното кралство информираха органите на другите държави-членки и Комисията за злополука със смъртен изход при работа с прикачно устройство за рязане от типа на раздробителите, предназначено за машина за рязане на храсти и състоящо се от две вериги, свързани към метален диск. При употребата на машина за рязане на храсти, оборудвана с такова прикачно устройство за рязане, звено от веригата е било изхвърлено и е наранило смъртоносно наблизо стоящо лице. Обединеното кралство предприе мерки, за да гарантира изтеглянето от пазара и извеждането от експлоатация на съответните прикачни устройства за рязане. На заседанието на Комитета по машините, което се проведе на 2 юни 2010 г., Обединеното кралство поиска от Комисията да разгледа необходимостта от приемането на мярка, с която да се изиска от държавите-членки да забранят пускането на пазара на прикачни устройства за рязане с подобни технически характеристики.
(4)
Прикачните устройства за рязане от типа на раздробителите, предназначени за машини за рязане на храсти и пускани на пазара отделно, за да се монтират от оператора към машина за рязане на храсти, които не са обхванати от оценката на рисковете, ЕО декларацията за съответствие и инструкциите на производител на машина за рязане на храсти, са заменяемо оборудване по смисъла на определението в член 2, буква б) от Директива 2006/42/ЕО.
(5)
Раздел 1.3.2 от приложение I към Директива 2006/42/ЕО относно опасността от счупване при използване изисква отделните части на машината и връзките помежду им да могат да издържат на натоварванията, на които са подложени при употребата им. Когато рискът от счупване или разпадане остава въпреки предприетите мерки, съответните части трябва да бъдат монтирани, разположени и/или предпазвани така, че в случай на счупване техните парчета да бъдат задържани, като по този начин се избягват опасните ситуации. Раздел 1.3.3 от приложение I към същата директива относно опасността от падащи или изхвърлени предмети изисква да се вземат предпазни мерки, за да се предотвратят опасностите от такива предмети.
(6)
Хармонизираният стандарт за преносимите, ръчноуправлявани машини за рязане на храсти, задвижвани от двигател с вътрешно горене, а именно EN ISO 11806:2008, включва техническите спецификации и изпитванията, за да се гарантира подходящата якост на прикачните устройства за рязане и за да се намалят рисковете поради изхвърлени от машината предмети. Стандартът не предвижда прикачните устройства за рязане да се състоят от повече от една метална част. Въпреки че прилагането на хармонизирания стандарт е доброволно, в него са посочени техническите аспекти, които трябва да се вземат предвид при изпълнение на съществените изисквания за опазване на здравето и безопасност по Директива 2006/42/ЕО в съответствие с общите принципи, установени в началото на приложение I към същата директива.
(7)
Използването на прикачни устройства за рязане от типа на раздробителите със свързани метални части поражда значително по-големи остатъчни рискове от счупване при използване и от изхвърляне на предмети в сравнение с остриетата, представляващи една метална част. Металните части на прикачните устройства за рязане от типа на раздробителите и връзките помежду им понасят многократни високи механични натоварвания при контакта им с камъни, скали и други препятствия и съществува вероятност от счупване и изхвърляне с голяма скорост. На тях се дължи също така изхвърлянето на камъни с по-голяма сила, отколкото при остриетата, представляващи една метална част. Предпазните кожуси, монтирани към преносимите, ръчноуправлявани машини за рязане на храсти, не могат да осигурят подходящата защита срещу по-големите опасности, породени от прикачните устройства за рязане от типа на раздробителите със свързани метални части. Поради това, като се отчитат техническите аспекти, не може са се счита, че прикачните устройства за рязане от типа на раздробителите, предназначени за преносими, ръчноуправлявани машини за рязане на храсти, отговарят на изискванията по раздели 1.3.2 и 1.3.3 от приложение I към Директива 2006/42/ЕО. Липсата на съответствие поражда значителен риск от сериозни увреждания или злополуки със смъртен изход за ползващите лица и другите изложени лица.
(8)
На 22 октомври 2010 г. Комисията се консултира с Европейската асоциация по градинска техника във връзка с проектомярка по отношение на опасните прикачни устройства за рязане, предназначени за машините за рязане на храсти. В отговора си от 4 ноември 2010 г. Асоциацията изрази подкрепата си за проектомярката.
(9)
Следва да се разреши възможно най-краткият период с оглед на прилагането на мерките, изисквани съгласно настоящото решение, за да се предотвратят други злополуки.
(10)
Мерките, предвидени в настоящото решение, са в съответствие със становището на комитета, създаден съгласно член 22 от Директива 2006/42/ЕО,
ПРИЕ НАСТОЯЩОТО РЕШЕНИЕ:
Член 1
Държавите-членки забраняват пускането на пазара на прикачни устройства за рязане от типа на раздробителите, състоящи се от няколко свързани метални части и предназначени за преносими, ръчноуправлявани машини за рязане на храсти.
Член 2
Държавите-членки предприемат необходимите мерки, за да се съобразят с настоящото решение най-късно до 30 април 2012 г. Те публикуват тези мерки и незабавно ги съобщават на Комисията.
Член 3
Адресати на настоящото решение са държавите-членки.
Съставено в Брюксел на 19 януари 2012 година.